О Т Ч Е Т
за  изпълнение  на 
ПРОГРАМА  ЗА  РАЗВИТИЕ  2018-2022 г.
на   Българската  федерация  на
клубовете  по  спортни  танци

          Програмата за развитие на БФКСТ е утвърдена с Протокол на УС от 07.03.2019 г. Пред вид факта, че БФКСТ получи лиценз от ММС на 20.12.2019 г., а извънредното положение в България беше обявено на 13.03.2020 г. може да се счита, че реално времето за действия по нейното изпълнение, т.е. периода за отчет е само два месеца и половина. През тези дни активно се организираше провеждането на Държавния шампионат по възраст, планиран за 14 и 15 март в гр. Ямбол. Който принудително се отложи по всеизвестни причини за неопределено време. С всичките материални и нематериални последици от това.
          Програмата за развитие на БФКСТ, всъщност, представлява стратегия за развитие на спортните танци в Република България. Реализацията й по приоритети, се обуславя от правилните, целенасочени и координирани действия между клубовете по спортни танци-членове, ръководството на БФКСТ и Министерството на младежта и спорта. 
          Изпълнението на целите и действията за постигането им, зависят от конструктивното разпределение на пълномощията и отговорностите, както на ръководните органи на Федерацията, така и на клубовете, треньорите и съдиите. И не само – в Програмата ясно е записана „необходимостта от това, всеки да знае своята съществена роля в тези процеси и съвестно да я изпълнява“.
          Пред вид съсипания до момента имидж на този спорт на национално и международно равнище, Програмата се явява амбициозен проект не само за възраждане дейността на Федерацията, но и за изграждане бъдещето на българските спортни танци, както в България, така и в чужбина.
          Конкретните мерки за постигане на целите и дейностите от Програмата за развитие отразяват необходимостта от качествени и количествени промени в цялостната организация на новата федерация. В самата програма са залегнали начините за тези промени, изразявайки се във формулирани приоритети в рамките на четири основни раздела. Всички те са в абсолютно съответствие с Националната програма за развитие на физическото възпитание и спорта в България от ММС.
          Това, обаче, което никой, в никоя сфера на обществения живот не можа да предвиди, е разразилата се пандемия от корона вируса и жестоките социално – икономически последствия от нея.
          Забраната за контакти на всякакво ниво, на практика парализираха спортната дейност не само за спортните танци, но и за всички видове спорт. Противоепидемичните мерки, които бяха въведени, преустановиха провеждането на тренировки, състезания и всякакъв вид спортни дейности. 
          Децата си останаха в къщи и започнаха да губят спортна форма. Ръководителите на клубове изпаднаха в невъзможност да плащат наемите си за залите, които са наели за тренировки. Забраната за провеждане на състезания на закрито – която не е отменена до ден днешен – на практика не позволява осъществяване на каквато и да е дейност на Федерацията – провеждане на Държавен шампионат /организацията, на който беше в пълен ход и непосредствено преди реализация/, състезания по Държавен спортен календар, сформиране на Национален отбор по спортни танци, изпити за преквалификация, майсторски класове, обучителни лагери и др.
          На практика, изпълнението на всички компоненти от Програмата и текущите дейности на Федерацията са в невъзможност за реализация вече повече от четири месеца  до настоящия момент. Затова и планирането на същите, в каквито и да било срокове е несъстоятелно до момента, в който ММС не издаде заповед за възможността за тяхното провеждане.
          Можем само да се надяваме, забраните за състезание да паднат по-скоро, за да може да стартира дейността на БФКСТ, в качеството й на лицензирана от ММС Федерация и на практика да започне фактическото изпълнение на Програмата за развитие на спортните танци в България.

